作者:無名氏
標題:紀遊東觀山
內容:瑰奇恣搜討，貝闕青瑤房。才隘疑永巷，俄敞如華堂。玉梁窈浮溪，瓊戶正當窗。仙佛肖彷彿，鐘鼓鍧擊撞。贔贔左顧龜，狺狺欲吠尨。丹灶儼亡恙，芝田靄生香。搏噬千怪聚，絢爛五色光。更無一塵涴，但覺六月涼。玲瓏穿屢折，詰曲通三湘。神鬼若剜刻，乾坤真混茫。入如深夜暗，出喜皦日光。隔世驚瞬息，異境難揣量。